Il-Ministru għas-Saħħa Chris Fearne qal li għall-ewwel kien maħsub li seta' kien il-varjant li żied l-inċidenza tal-każijiet fl-aħħar ġimgħat, iżda issa hu evidenti li n-nuqqas ta' osservazzjoni tal-miżuri li wassal għaż-żieda fil-każijiet. Meta kien qed iwieġeb serje ta' mistoqsijiet supplimentari, il-Ministru Fearne ddefenda l-għeluq tar-ristoranti fil-11pm billi stqarr li minn fuq l-imwejjed, in-nies spiċċaw jixorbu flimkien madwar il-bar. "Dan wassal għal taħlit ta' persuni u kibret l-inċidenza tat-tixrid tal-virus", żied jgħid. Huwa spjega kif 46,000 doża tal-vaċċin li l-pajjiż irċieva mill-kumpaniji Pzifer u Moderna ngħataw kollha, tant li s'issa tlaqqmu 23,000 persuna. Huwa qal li ġeneralment il-konsenja tasal it-Tnejn u sat-Tnejn ta' wara din qed tingħata kollha. Stqarr li s'issa l-istaff kliniku tal-Isptar Mater Dei tlaqqam kollu u issa se jingħataw it-tilqima l-ħaddiema l-oħra tal-Isptar. "L-anzjani kollha f'San Vinċenz diġà ngħataw il-vaċċin. Madwar 90% tal-istaff ta' Karin Grech u 85% tal-istaff tal-Isptar Boffa tlaqqmu. L-istaff u l-pazjenti ta' Monte Karmeli se jingħataw l-injezzjoni sat-tieni ġimgħa ta' Frar. Madwar 90% tad-dentisti u tat-tobba privati ngħataw il-vaċċin waqt li llum bdew jitlaqqmu l-ispiżjara. Il-ġimgħa d-dieħla, se jibdew jitlaqqmu l-forzi tas-sigurtà", kompla jagħti d-dettalji d-Deputat Prim Ministru. Huwa qal li jekk kien hemm aspett pożittiv li ħareġ minn din il-pandemija kien il-fatt li naqsu l-każijiet tal-influwenza staġjonali hekk kif ingħataw rekord ta' 185,000 tilqima.